
CLARE CONNELLY

Brennende begjær

Miniserie: Gjenforeningen


Graciano Cortéz har lett etter broren hele livet. Han kunne aldri ha forutsett at jakten ville lede ham til sjeik Tariqs slottsdører … Dette er del to i miniserien Gjenforeningen.

Clare Connelly vokste opp i en liten småby i Australia, i en leseglad familie. Hun tilbragte mye av barndommen oppe i et tre, med en Harlequinbok i hånden. Clare er gift med sin egen hverdagshelt og de bor i en bungalow ved havet sammen med de to barna sine. Hun stirrer ofte tomt ut i luften, et sikkert tegn på at hun befinner seg i verdenen som tilhører karakterene hennes. Hun har en forkjærlighet for fransk mat og iskald champagne, og Harlequinromaner er fortsatt favoritten hennes. Å skrive for Harlequin er en drøm som har gått i oppfyllelse.


Prolog

Vannet var alltid mørkest nær overflaten, enda det var ikke meningen at det skulle være slik. Men dette var ikke virkeligheten, det var en drøm, et mareritt, og fysikkens lover trengte ikke å følges.

Han pustet inn, møtte bare vann, druknet, strakte seg ut, berørte, følte, husket. Noe fremmed, men likevel smertelig kjent, nært, men alltid, alltid utenfor rekkevidde. Jo nærmere han kom å huske, å fange trådene som danset i periferien av det ubevisste, jo mer beveget de seg utenfor rekkevidde. En flyktig berøring, myk og uendelig trøstende, en duft av vanilje og persimon, sollys som danset på gamle gulvplanker, støvfnugg og latter, hans egen og en annens, en stemme, en fjern stemme uten ansikt.

Frustrasjonen gnagde og rev ham ut av drømmen. En ung gutt hadde druknet, ute av stand til å finne fotfeste i havets mørke, men nå våknet en sjeik som avslørte at han hadde blitt plaget av et mareritt.

Det fantes mysterier i fortiden hans, spørsmål som forfulgte ham når han lot dem slippe gjennom forsvarsverkene, men én ting var han sikker på: Plikten til å styre Savisia var hans og bare hans, og sjeik Tariq al Hassan ville oppfylle det til sitt siste åndedrag. Uansett hva som ble krevd av ham, ville han gjøre det med glede. Så mye skyldte han dette landet.


1

Det var ikke noe hun bevisst hadde søkt etter, men det var likevel et ubestridelig faktum at Eloise Ashworth var blitt en mester i å studere og forstå mennesker. I likhet med alle andre ferdigheter var det en nødvendighet, og det turbulente livet hun hadde hatt som ung, med foreldre som kranglet ustanselig, og en tilværelse etter at de døde, hadde skjerpet hennes allerede skarpe observasjonsevne.

Nå var det umulig å slå det av, så hun ble sittende et øyeblikk for lenge med blikket festet på sjeikens ansikt. Der andre kanskje bare ville ha sett et blikk av høflig mangel på interesse, så Eloise mer enn det, hun så den lille furen i pannen hans, de smale øynene, og hun lurte på hva som hadde irritert ham.

Det åpenbare svaret var at han ønsket å unngå dette ekteskapet. At han ikke ønsket det velkommen. Men med tanke på at det var palasset hans som hadde foreslått det tre måneder tidligere, ga det ikke mye mening. Ekteskapet hadde vært hans idé, men han likte det ikke, det var hun sikker på.

Hun lente seg litt lenger tilbake i stolen og studerte ham åpenlyst. Det var tross alt ingen som så på henne. Av de tolv personene som var samlet for å diskutere muligheten for dette ekteskapet, var hun den eneste kvinnen, og den eneste som ikke hadde et offentlig verv. Hun mistenkte at hennes mening og innsikt ikke var særlig verdifull, hun satt til og med helt bakerst. Egentlig ironisk, med tanke på at hennes beste venninne i hele verden, kronprinsesse Elana av Ras Sarat, hadde sendt Eloise med det ene formål å avgjøre om ekteskapet skulle gjennomføres. Sjeiken hadde tross alt et glitrende rykte. Han var heltemodig, intelligent, patriotisk og elsket av folket sitt, men det ga ikke noe innblikk i hvordan han var som mann. Faktisk var privatlivet hans utrolig godt bevart.

Eloise ble derfor sendt ut for å vurdere mannens og ekteskapets potensial, og deretter dra tilbake til Ras Sarat for å gi Elana råd.

Eloises råd var den eneste stemmen som kunne avgjøre om Elana ville gå med på giftermålet. Sannheten var at hun ikke ønsket å gifte seg med noen, og hvis hun hadde vært en privatperson, ville hun ha sørget over sin avdøde forlovede resten av livet. Elana hadde elsket dypt og tapt, og det var ikke sannsynlig at hun noen gang ville elske igjen. Men det var ikke det dette ekteskapet dreide seg om. De skulle gifte seg av politiske hensyn.

Til tross for at Tariqs kongerike var stort og rikt, var Ras Sarat lite, og flere tiår med vanstyre hadde etterlatt det i en elendig økonomisk og politisk situasjon. Et ekteskap med en mann som Tariq ville styrke regjeringen og gi en sårt tiltrengt pengetilførsel. Det ville også fjerne en enorm byrde fra Elanas skuldre, en byrde ingen andre enn Eloise visste at hun bar på, og derfor ønsket Eloise desperat å like sjeiken. Å tro at han ville være en god ektemann for venninnen hennes, at ekteskapet ville fungere.

Derfor fulgte hun med på ham når han snakket, men også når han lyttet, og det var i disse øyeblikkene hun så mest. Ansiktet hans var for det meste uttrykksløst, men hun leste mer enn det. Hun så de ørsmå endringene i kroppsspråket som fikk luften rundt ham til å vibrere, stille signaler som bare hun så ut til å være oppmerksom på.

Papirene ble stokket, stolene ble flyttet, og Eloise satt helt stille, selv om det nå hadde mindre å gjøre med sjeikens svar enn med en merkelig tyngde i beina som gjorde det umulig å bevege seg. Hun stirret på ham for å lære det hun kunne om mannen, men på en eller annen måte var det noe som hadde forandret seg, og nå var det ikke dette formålet som lå bak blikket hennes, men snarere et egoistisk ønske om å se og studere.

Hun var kjent med utseendet hans takket være snokingen på Internett og sikkerhetsfilen hun og Elana hadde gått gjennom. Men det var noe ved ham som ikke lot seg overføre til todimensjonale bilder. Han var åpenbart kjekk, men i virkeligheten hadde han en magnetisk tiltrekningskraft og en karisma som var umulig å ignorere.

Han var … trollbindende, og i det øyeblikket, i et kort sekund, følte hun at trolldommen omsluttet henne.

Han søkte med blikket, og lot det hvile på henne.

Det var vakre øyne. Fascinerende og skiftende, overbevisende og magnetiske, slik at hun ikke kunne gjøre det kloke og se bort. I stedet festet hun blikket til hans, noe som satte i gang noe ukjent og uønsket i henne.

Han studerte henne med det samme blikket som hun hadde betraktet ham med den siste timen, men nå var det langt mer tydelig, mer åpenbart. Mer berettiget. Han var sjeik, og selv om den personlige fremtoningen hans ikke etterlot noen tvil om det, ville rommet de satt i, ha understreket hans utrolige rikdom og makt. Rommet var enormt, med takhøyde som var minst tre ganger så høyt som normalt med vinduer som vendte ut mot en spektakulær hage. Veggene var av gull, bordet av solid marmor, og sjeiken satt i en stor stol i midten av rommet og kommanderte med letthet. Han var oppdratt til å herske, og fra fødselen av hadde det vært hans plikt å kreve sin fødselsrett. Da faren hans, den elskede sjeik Samir al Hassan, døde fem måneder tidligere, hadde Tariq tatt på seg rollen.

Han var elsket av folket sitt, det hadde han alltid vært, helt siden foreldrene overtok tronen og han ble kastet inn i rollen som tronarving.

Han legemliggjorde alle de egenskapene folket hans beundret mest. Han var modig, hederlig, sterk og uredd. Ikke bare var han sjeik, han ble et tenåringsidol, en hjerteknuser, en kjendis som ble hyllet og beundret av alle.

Da Eloise endelig fikk samlet seg nok til å skyve stolen sin bakover og gripe etter mappen sin, snakket han med en stemme som ikke inviterte til uenighet.

«Du blir igjen et øyeblikk.

«Jeg?»

Hun krympet seg over svakheten spørsmålet viste, men kommandoen hans hadde rystet henne. Inntil da hadde hun ikke innsett hvor mye hun hadde gledet seg til å forlate rommet og trekke pusten dypt. Til å se på noe annet enn denne mannen.

Han senket hodet en gang og gjorde en gest mot stolen overfor seg. «Vær så god.»

Det var ikke en bønn, ikke en forhåpningsfull forespørsel. Det var ingen forventning om et avslag. Hun trakk stolen tilbake og satte seg i den. Som barn hadde Eloise studert dans. Faktisk hadde hun levd for det, og selv om grandtanten ikke hadde godkjent timene, hadde den medfødte følelsen av ynde og musikalitet ikke forlatt Eloise, den var tydelig selv i den lille bevegelsen det var å sette seg ned.

Først da hun satte seg, lot hun blikket gli mot hans, og i det øyeblikket de fikk kontakt, virket det som om blodomløpet hennes våknet til liv for aller første gang. Hun kunne kjenne det i årene, det fosset som en elv gjennom henne, og blodårene var papirtynne og nesten ute av stand til å takle den hektiske flommen.

Han var sjeiken, dette var hans palass, hans møte, hans anmodning om at hun skulle bli, og derfor satt Eloise helt stille og taus.

Hun forble der hun var, med hendene knuget i fanget for å skjule den avslørende skjelvingen, knærne hardt sammenpresset, kroppen merkelig energisk.

«Du ble ikke presentert.»

«Nei, Deres Høyhet, det ble jeg ikke.» Hva mer kunne hun si? At Ras Sarat-rådgiverne ikke så hensikten med at hun var med på denne reisen? At de hadde kjempet mot henne med nebb og klør siden hun offisielt ble utnevnt til en av Elanas rådgivere? Hvis de bare visste hvor viktig hennes vurdering ville være for dette ekteskapet. Hvis Eloise rapporterte noe negativt tilbake til Elana, ville det ikke bli noe ekteskap, ingen union, og ingen av disse forhandlingene ville spille noen rolle i det hele tatt.

«La oss rette opp i det nå.» Igjen en ordre snarere enn et forslag. Det lå en skarphet i ordene hans, og hun forstod noe annet viktig, han likte å være i besittelse av alle fakta. Han var forsiktig og privat. Av en eller annen grunn var det ubehagelig for ham å forhandle om dette ekteskapet, men hvis han var nødt til å gjøre det, ville det bare være foran betrodde rådgivere, ikke tilfeldige kvinner fra fremmede land. «Hva heter du?»

«Eloise, Deres Høyhet.» Øynene hans ble større og mørkere.

«Eloise?» spurte han med hes og utrolig tiltalende stemme. Det var synd at Elana hadde sverget på at hun aldri ville like, langt mindre elske, sin fremtidige ektemann. Eloise forstod at venninnen hadde kjærlighetssorg, men sjeik Tariq ville være ganske lett å like.

«Ashworth», la hun til.

«Engelsk?»

Hun nikket.

«Og likevel jobber du for kongefamilien i Ras Sarat?»

«Ja, Deres Høyhet.» Det var bare Elana og en gammel onkel som var i slekt gjennom ekteskap, og som tilsynelatende hadde fungert som regent for Elana i årene mellom farens død og Elanas myndighetsalder.

Han så på henne igjen og noe rørte seg i underlivet hennes. Hun flyttet litt på seg, men ønsket at hun ikke hadde gjort det, for det varmet opp de mest feminine delene hennes, slik at hun ble nødt til å grave neglene ned i håndflatene for å få kontroll over situasjonen.

«Hvor lenge?»

«Tre år.»

Han rynket pannen. «Du ser ikke gammel nok ut.»

«Jeg er tjuefem, Deres Høyhet.»

Han gned en hånd over haken. «På samme alder som prinsessen.»

«Ja.»

«Kjenner du henne godt?»

«Ja.»

Han lente seg litt frem. «Er dere venner?»

Overraskelsen over hvor oppmerksom han var, gjorde at hun ble stille et øyeblikk, men etter en stund sa hun: «Ja.»

«Nære venner?»

«Det kan man godt si.»

Han hevet et øyebryn, og hun måtte minne seg selv på at han var en mektig hersker i dette rike landet. Av en eller annen grunn syntes hun det var lett å snakke med ham som en likeverdig, men det var han ikke, og forskjellen i rang måtte respekteres.

«Vi er nære venner, ja, Deres Høyhet», mumlet hun.

Øynene hans ble smale. «Og hun ba deg om å bli med på disse forhandlingene og rapportere tilbake til henne?»

«Er det et problem?»

«Ikke i det hele tatt.» Han overrasket henne med å svare umiddelbart. «Det er klokt. Prinsessen og jeg møttes for noen år siden, men bare en kort stund. Det ville vært dumt av henne å gå med på dette uten å få litt mer informasjon.»

«Rådgiverne hennes vil vurdere fordelene ved ekteskapet», sa hun etter et øyeblikk, merkelig fornøyd med det fornuftige svaret hans. «Men jobben min er … av mer personlig karakter.»

«Jeg skjønner.» Og det gjorde han, det var hun sikker på. Hvis Eloise var ekspert på å lese folk, var hun sikker på at det var en evne hun delte med denne mannen. «Og hvis du ikke er enig?»

«Resten av delegasjonen er begeistret for forslaget ditt», sa hun i stedet.

«Jeg spør imidlertid om din godkjenning.»

Hun avverget spørsmålet igjen. «Er det en grunn til at du tror at jeg ikke vil godkjenne det, Deres Høyhet?»

«Jeg vet ikke nok om deg til å si noe om det. Når alt kommer til alt, vil dine egne livserfaringer prege dømmekraften din, ikke sant?»

«Jeg prøver å være upartisk når jeg gir råd til Hennes Høyhet.»

«Selv i saker som dette?»

Hun trakk på skuldrene. «Dette er det første frieriet jeg har vurdert på hennes vegne.»

Han smilte en anelse, og hjertet hennes løftet seg. Hun likte å se ham smile. Likte det virkelig.

«Plager min tilstedeværelse Dem, Deres Høyhet?

«Nei. Men svarene dine er opplysende.»

«Å?»

«Har jeg rett når jeg antar at det er dine innspill som er viktigst for prinsessen?»

Leppene hennes skilte seg overrasket, og blikket hans falt raskt ned på munnen hennes og ble der akkurat lenge nok til å spre tankene hennes i en milliard retninger, før han igjen rettet oppmerksomheten mot øynene hennes.

Eloise slikket seg på underleppen og rynket litt på pannen.

«Det er ikke noe vanskelig spørsmål.»

«Er det ikke?» mumlet hun.

«Det kan du fortelle meg.»

«Vel, Deres Høyhet, selv om jeg hater å være uenig …»

«Fortsett», oppfordret han og lente seg fremover.

«Vel, hvis jeg svarer bekreftende, innrømmer jeg i realiteten at jeg setter medlemmene av hennes rådgivende kabinett som har reist hit for å møte deg, på sidelinjen», påpekte hun fornuftig. «Jeg vil også antyde at tiden din, som sikkert er svært verdifull, har vært bortkastet i disse møtene om statsborgerskapsamnesti og sletting av gjeld.»

«Fordi, til tross for fornuften i disse forslagene, og de klare fordelene for Ras Sarat, hvis du går tilbake til prinsessen og forteller henne at du ikke liker meg, vil hun ikke gjennomføre bryllupet?»

Eloise skar en grimase. «Det handler ikke om hvorvidt jeg liker deg eller ikke.» Hun kremtet. «Deres Høyhet.

Han ignorerte tilføyelsen av tittelen. «Godkjenner du meg?»

«Det er nærmere sannheten.»

«Hvilke verktøy bruker du for å vurdere egnetheten min?»

«Jeg er redd for at det ikke er så vitenskapelig», sa hun og trakk på skuldrene igjen. «Ellie er min beste venninne i hele verden, og det har hun vært lenge. Egentlig er vi mer som søstre, jeg kjenner henne bedre enn noen andre. Jeg kan ikke si hva jeg er ute etter, men hun fortjener å være lykkelig. Og jeg vet ikke, jeg vil gjerne vite om du kan gjøre henne lykkelig, spesielt etter alt hun har vært gjennom.»

Han dro en hånd over haken. «Jeg leste om forloveden hennes.»

Eloise ble blek. Det hadde vært en forferdelig tid i Elanas liv, noe som betød at det også hadde vært forferdelig for Eloise. Hun svelget og lurte på hva hun skulle svare, men bestemte seg for at det ikke var noe hun kunne tilby.

«Tok hun hans død tungt?»

Eloise rynket pannen. «Selvsagt, Deres Høyhet.»

«De elsket hverandre.»

Hun nikket. «Vanvittig.»

«Da har hun nok blandede følelser for forslaget mitt.»

Eloise sperret opp øynene. «Jeg …» Pokker. Hun hadde sagt for mye. «Hvis Elana allerede hadde bestemt seg for å takke nei til tilbudet ditt, ville hun aldri ha sendt meg.»

Han var stille og til slutt nikket han en gang. «Og du vil også at dette ekteskapet skal gjennomføres?»

Hvordan kunne hun svare på det uten å røpe den prekære situasjonen Ras Sarat befant seg i? Eloise hadde ingen planer om å avsløre for denne mannen hvor ille det stod til med økonomien og det politiske systemet. «Jeg gjør det til et poeng å alltid ha et åpent sinn.»

«Bortsett fra at du er en lojal venn av prinsessen, har du noen kvalifikasjoner som gjør deg egnet til denne rollen som betrodd rådgiver?»

«Den viktigste forutsetningen er at hun stoler på meg», sa Eloise lavmælt. Og det sa ikke så rent lite. Før Eloise kom til Ras Sarat hadde Elana ofte vært omgitt av pirajaer. «Men jeg har andre kvalifikasjoner som hun stoler på, utover dette.»

«Som for eksempel?»

«Er det relevant, Deres Høyhet?» Øynene hennes videt seg ut, og kinnene glødet varmt da hun innså hvordan hun nettopp hadde snakket til ham. «Jeg er så lei for det. Det var utilgivelig uhøflig av meg.»

«Direkte, men ikke nødvendigvis uhøflig. Og i tilfelle du ikke har fått med deg det, foretrekker jeg ærlige samtaler.»

«Ikke desto mindre …»

«Jeg er ikke interessert i unnskyldningen din.»

Han la armene i kors og trakk oppmerksomheten hennes mot det muskuløse brystet. Hun ble tørr i munnen. Strakte seg etter et vannglass før hun innså at det tilhørte den forrige beboeren av stolen hennes.

Sjeiken reiste seg, og nå var det høyden hans som fikk munnen til å tørke inn og øynene til å sperre seg opp. Han var lett to meter høy, og han hadde en svært vakker kroppsbygning med fascinerende proporsjoner, som gjorde at hun følte hun befant seg i nærvær av en gammel gud. Han gikk bort til et sirlig utskåret bord i enden av rommet og skjenket opp et nytt glass vann.

«Takk», mumlet hun.

Han bøyde hodet én gang, men istedenfor å sette seg ned igjen, satte han rumpa si på bordkanten, såpass nær at stoffet på kjortelen hans hang litt over stolarmen hennes. I smug beveget hun begge hendene mot vannet for å unngå å bli fristet.

«Kvalifikasjonene dine», spurte han med en stemme som var silkemyk og hypnotiserende, og så nær at hun nesten kunne forestille seg at den omsluttet henne og fylte rommet i brystet hennes.

Hun svelget tungt og satte vannglasset tilbake på bordet, mens hun holdt en hånd på det som om det var et anker til virkeligheten og forpliktelsene overfor Elana. Det ville vært lett å fortelle om CV-en sin til denne mannen, men noe holdt henne tilbake.

«Hvorfor tror du at jeg har noen, bortsett fra vennskapet med Ellie?»

«Ditt nærvær her ville ikke blitt tolerert hvis det bare var snakk om vennskap.»

«Min tilstedeværelse her blir knapt tolerert», mumlet hun, før hun innså hvor avslørende den kommentaren var. Hun ble varm i kinnene og håpet inderlig at hun ikke rødmet.

«Du var ikke her i går, og ingen så ut til å vente deg i dag.»

Han var veldig, veldig skarpsindig.

«Det stemmer, Deres Høyhet. Jeg reiste ikke sammen med delegasjonen.»

«Hvorfor ikke?»

Det var to svar på det, og begge var gyldige. Hun var ikke ønsket av de andre, og de hadde gladelig gjort alt i sin makt for å komme uten henne. Men enda viktigere var det at hun aldri fløy noe sted hvis hun kunne unngå det. Bare tanken på det fikk henne til å kaldsvette. «Jeg kjørte», sa hun etter en stund.

«Fra Ras Sarat?»

«Det er ikke så langt.»

«Det må ha tatt flere dager.»

«Ja.» Hun skyndte seg å fylle stillheten før han kunne presse henne ytterligere. Av en eller annen grunn var ikke flyskrekken noe hun hadde tenkt å dele med denne mannen. Det var for personlig og fikk henne til å føle seg for sårbar og rå. «Jeg liker å ta den naturskjønne ruten når jeg kan.»

Han rynket pannen og viste at han ikke var overbevist.

«Når det gjelder kvalifikasjonene mine», sa hun, «har jeg en juridisk utdannelse fra Oxford og en økonomisk utdannelse fra London School of Economics.»

Hvis han var overrasket, viste han det ikke.

«Har du studert med prinsessen?»

«På videregående og Oxford, ja.»

Han tenkte seg om et øyeblikk, gikk til slutt bort til døren og åpnet den. «Vi fortsetter nå.»

Som om de alle hadde ventet på akkurat dette øyeblikket, begynte en rekke delegater å strømme inn i styrerommet igjen, og Eloise reiste seg og gikk raskt tilbake til sin egen plass.

Samværet deres hadde vært merkelig og lite tilfredsstillende, og den raske avslutningen av samtalen hadde gjort henne nedstemt og skuffet.

Men så tok han ordet, og hele verden så ut til å tippe fullstendig av sin akse. «Disse forhandlingene bør gjenopptas om en ukes tid. Det er ingen grunn til å fortsette på dette stadiet.»

Sjefsdiplomaten fra Ras Sarat stotret, og Eloise kjente pulsen skyte i været av en helt annen grunn nå. Hadde hun sagt noe galt? Hadde hun skremt ham bort? Hun hadde kommet hit for å vurdere hans egnethet, ikke for å ødelegge ethvert håp om ekteskap. Selv om Elana aldri ville elske ham, hadde hun et desperat behov for at dette skulle fungere.

«Men, Deres Høyhet, med all respekt, dette er et meget verdig parti. Selv om detaljene krever litt oppmerksomhet, kan De vel ikke ha til hensikt å oppgi idéen helt?»

«Sa jeg at det var min intensjon?» spurte han kjølig og henvendte seg til den korpulente mannen som svarte.

«Vel, nei, men jeg kan ikke skjønne hvilken annen grunn du kan ha for å utsette …»

«Det er bare det at prinsessen ennå ikke har bestemt seg. Hvis hun ikke ønsker å gifte seg med meg, er det bortkastet tid å krangle om importtariffer.»

«Hvis Hennes Høyhet ikke mente alvor med ekteskapet, ville hun ikke ha sendt oss av gårde så raskt.»

«Hun ville heller ikke ha sendt en utsending for å vurdere min egnethet som ektemann», sa Tariq, og nå visste Eloise at kinnene hennes var like rosa som de føltes varme. Alle øynene i rommet var rettet mot henne. «Et ekteskap handler om mer enn handelsavtaler og regjeringssamarbeid. Mine egne foreldre var et utmerket eksempel på verdien av ekte partnerskap og samarbeid.» Hørte noen andre i rommet den underliggende spenningen som fulgte med det siste utsagnet? Eloise var nå bare oppmerksom på sjeiken og hver eneste nyanse og tonefall i stemmen hans. «Hennes Høyhet har utvist stor dømmekraft ved å utvise forsiktighet til tross for insentivene for dette bryllupet. Men inntil frøken Ashworth er klar til å anbefale prinsessen å gifte seg, vil det være bortkastet tid å forhandle videre.» Nå vendte han seg mot Eloise med hele sin oppmerksomhet, og all luften forlot lungene hennes i et vanvittig, vilt sus.

«Miss Ashworth og jeg skal derfor bruke en uke på å bli kjent med hverandre. Jeg skal være tilgjengelig for å svare på alle hennes spørsmål. Siden prinsessen skal bo i Savisia, skal miss Ashworth også besøke palassene og gjøre seg kjent med kulturen i landet vårt. Etter det vil hun være bedre i stand til å gi sin mening til prinsessen, og hvis det er hensiktsmessig, kan vi gjenoppta forhandlingene da. Inntil da kan dere nyte gjestfriheten i mitt palass, mine herrer.»

